Gandia reforça la seguretat estival amb nous quads i un operatiu especial a la platja
13 juny 2025

## Gandia reforça la seguretat estival amb nous quads i un operatiu especial a la platja13 juny 2025Última actualització: 13 juny 2025

![](../gestion/img/81b5eca4f0254a0b3cd270a21926091ef59e1d8b1898863a67047d22e80467a2.jpg)  
  

L’Ajuntament de Gandia ha presentat hui dos nous vehicles quad que s’incorporen de manera continuada a l’operatiu especial de seguretat d’aquest estiu, coincidint amb una jornada formativa conjunta entre la Policia Local i Creu Roja. Aquests vehicles reforçaran la vigilància a la zona d’arena de la platja, dins d’un dispositiu dissenyat per garantir la seguretat i l’atenció a ciutadans i visitants durant els mesos de major afluència turística.  
L’alcalde de Gandia, **José Manuel Prieto**, ha destacat que aquests nous quads formen part d’un reforç més ampli que inclou 12 agents addicionals i un inspector, que estaran presents diàriament a la platja. “_És un operatiu que demostra no sols la potència del reforç, sinó sobretot com enfoquem la seguretat des de la coordinació entre totes les forces_”, ha afirmat.

A més dels quads, Prieto ha anunciat que a mitjan juliol s’incorporarà també un nou buggy, destinat a millorar encara més el servei de proximitat que es presta tant a residents com a turistes.

L’estratègia municipal per a l’estiu se centra en la proximitat, l’eficàcia i la coordinació entre els diferents cossos operatius. Prieto ha subratllat la importància d’oferir “_una resposta eficaç i pròxima_” i ha remarcat que la platja de Gandia, “_una de les millors estampes de la ciutat_”, tornarà a ser un destí triat per milers de visitants.

“_El nostre dispositiu està plenament preparat per garantir un estiu segur i tranquil_”, ha conclòs Prieto. “_Amb tots els serveis coordinats i al servei de la ciutadania, afrontem aquesta nova temporada turística amb la màxima implicació_”.

Per la seua banda, la regidora delegada de Protecció, Seguretat i Convivència, **Lydia Morant**, ha volgut incidir en la importància que té la formació per poder prestar un servei de qualitat a l’altura de les expectatives de la ciutadania i dels turistes que ens visiten.

“H_ui es realitzarà una jornada formativa que el que fa és afavorir també la coordinació entre la Policia Local i altres entitats, com és el cas de Creu Roja, que són qui estan presents a l’arena per prestar el servei de salvament i socorrisme_”, ha afirmat Morant, qui ha agregat: "_Invertir en formació és invertir en prevenció, eficàcia i en la protecció de les persones_".

La regidora ha destacat que aquestes iniciatives permeten que els agents de policia de la unitat de platges “tinguen una formació específica i les eines necessàries per poder donar assistència a qualsevol tipus d’incidència que succeïsca a la platja”.

“_Continuem reforçant i apostant per una policia local pròxima, preparada, ben formada, que estiga a l’altura del que es mereix una destinació turística d’excel·lència com és Gandia. Seguirem apostant per una policia local que treballa i que dona un gran servei públic de qualitat a tota la nostra ciutadania_”, ha conclòs.